Asociațiile de proprietari care nu încheie contracte cu societatea Entel nu vor mai primi apă caldă de la 1 august 2025.
Primarul Cristi Valentin Misăilă s-a întâlnit, în această după amiază, cu administratorii asociațiilor de proprietari din Municipiul Focșani pentru a discuta problemele referitoare la încheierea contractelor dar și restanțele către Entel, colectarea selectivă a deșeurilor precum și întreținerea spațiilor verzi de la blocuri.
La întâlnire au fost prezenți directorii de la Entel, Salubrizare și Servicii Publice, reprezentanții operatorului de salubrizare Polaris dar și ai Direcției de Dezvoltare Servicii Publice și Poliției Locale.
În cadrul discuțiilor a fost prezentată situația mai multor asociații de proprietari din oraș care nu au plătit niciun leu către Entel, deși au beneficiat de apă caldă și căldură până acum. Este vorba despre asociațiile 5, 11, 10, 223, 142, 9, 827, 716, 698, 630, 622, 136, 865, 794, 587, 810, 153. În unele cazuri s-au adunat sume foarte mari, de ordinul zecilor de mii de lei, în condițiile în care este greu de crezut că persoanele care locuiesc în blocurile respective nu au plătit niciun leu pentru căldura și apa caldă de care au beneficiat până acum.
Administratorii au fost informați că, până la 31 iulie 2025, trebuie încheiate noile contracte cu Entel, societatea care operează sistemul centralizat de încălzire al Municipiului Focșani.
De asemenea, Primarul Cristi Valentin Misăilă a făcut un apel către administratori să popularizeze colectarea selectivă a deșeurilor de către locatarii blocurilor, o obligație prin care contribuim cu toții la reducerea cantităților de gunoi menajer și implicit, a facturilor la gunoi. În această perioadă se derulează deja campanii de colectare selectivă a deșeurilor voluminoase și a deșeurilor textile.
Urmează ca, după 1 august, să fie realizate acțiuni mixte, împreună cu Poliția Locală, prin care să fie sancționate persoanele care vandalizează containerele sau care aruncă gunoi menajer în pubelele dedicate fracțiilor reciclabile